Arkadijus Gotesmanas

Arkadijus Gotesmanas (g. 1959 m. lapkričio 11 d. Užhorode) – Lietuvos perkusininkas, avangardinio džiazo, šiuolaikinės muzikos atlikėjas.

 Biografija 
1980–1987 m. koncertavo su ansambliu „Oktava“, 1989–1992 m. su saksofonininku P. Vyšniausku (duetas „Petrarka“; 1989 m. išleido pirmąją lietuvišką kompaktinę plokštelę), nuo 1993 m. su G. Abariaus trio, su trio „Allions“ (Viačeslavas Ganelinas, P. Vyšniauskas ir A. Gotesmanas). Grojo su tokiais muzikantais, kaip perkusininkai Chin Gito (1985 m. Kuba), Fredis Studeris, saksofonininkas Džonas Zornas (1994 m. Jeruzalė), trimitininkas K. Tranbergas (1999 m. Kopenhaga), Dainiaus Pulausko sekstetas, Kauno bigbendas, D. Geringo trio (EXPO – 2000 Hanoveris), Lietuvos nacionalinis simfoninis orkestras, Šv. Kristoforo kamerinis orkestras.

Muzikos teatro projektų autorius ir atlikėjas („Stotis N mieste“, su aktore D. Michelevičiūte ir dail. L. Liandzbergiu, 1999 m.). 1999 m. su kompozitoriumi H. Radulesku įkūrė ansamblį „European Lucern Duo“. Surengė solo koncertų („Soluojantys veidai“, su Šv. Kristoforo kameriniu orkestru, „Sonata mušamiesiems“, abu 1998 m., „Intelektualūs šokiai“ 1999 m.). Sukūrė kompoziciją Josifui Brodskiui atminti (2002 m.). Gastroliavo daugelyje šalių, dalyvavo apie 50 festivalių (Europa, Afrika, Kuba, Kinija), filmavosi, sukūrė kino filmų muzikos (dalį muzikos rež. V. Hercogo filmui „Invincible“, 2001 m.).

 Šaltiniai 

 Nuorodos 
 Arkadijus Gotesmanas. Muzikos informacijos ir leidybos centras

Kategorija:Lietuvos kompozitoriai
Kategorija:Lietuvos perkusininkai
Kategorija:Lietuvos džiazo muzikai